**SUS Psykiatrian moduulikoulutus**

*Koulutuksen tavoitteena on saada käsitystä siitä, mitä psykiatriset sairaudet ovat, miten niitä voidaan seuloa ja diagnosoida, miten niitä voidaan hoitaa ja mitä niillä on tekemistä unilääketieteen kanssa. Lisäksi tavoitteena on saada tuntumaa siitä, miten psykiatriset sairaudet ja/tai niiden hoitoon käytettävät lääkkeet heijastuvat käytännössä omaan työhön.*

Kouluttaja: Juha Markkula (Psykiatrian erikoislääkäri, unilääketieteen erityispätevyys)

Koulutukseen osallistuminen ja kuulustelun hyväksytty suoritus voidaan hyväksyä korvaamaan erityispätevöitymiseen kuuluvaa toisen erikoisalan koulutusta.

Koulutukseen ilmoittautuminen tapahtuu sähköpostitse osoitteella juha.markkula@tyks.fi OTSIKKOKENTTÄÄN MERKINTÄ: ”ILMOITTAUTUMINEN [NIMI] SUS PSYKIATRIAMODUULI”, jotta ilmoittautuminen ei huku muuhun postitulvaan.

Koulutuksen hinta on yhteensä 700 €. Suomen unitutkimusseura hoitaa laskutuksen ilmoittautumisten perusteella.

Moduuli tapahtuu luentojen osalta etäopetuksena (TEAMS) 2 h kerrallaan. Koulutus koostuu a) teoriaopetuksesta (johdanto psykiatriaan), b) itseopiskelusta (kirjallisuus, jaetaan luentojen yhteydessä) sekä c) tentistä joka kattaa teoriaosuuden.

Lisäksi, koska psykiatria on olennaisesti kliininen erikoisala, tarkoitus on perehtyä omakohtaisesti kliiniseen potilastapaukseen. KNF-lääkäreiden ja muiden diagnostisten erikoisalojen kohdalla tämä voi tarkoittaa esim. (laajahkoa) KNF- tutkimusta jonka kohteena on psykiatrisesta sairaudesta kärsivä ja tähän esim. lääkehoitoa saava henkilö tai muuten tapaus on aiheen kannalta relevantti. Tarkemmat ohjeet jaetaan ja toteutuksen yksityiskohdista keskustellaan ja sovitaan kurssin aikana.

Kaiken kaikkiaan kurssin tarkemmasta aikataulusta ja järjestelyistä sovitaan, kun selviää osallistujien lukumäärä. Ensimmäiset 4 tapaamista ovat joka tapauksessa luentopohjaisia johdantoja aiheeseen. Luentojen lisäksi jaetaan kirjallisuutta luentojen yhteydessä. Loput tapaamiset käytetään seminaarityyppisesti siten, että osallistujat esittelevät kliinisen tapauksen ja siihen liittyvän lyhyen kirjallisuuskatsauksen. Tapauksista keskustellaan. Mahdollisuuksien mukaan, mikäli virustilanne ja käytännön järjestelyt sen sallivat, pyritään siihen, että ”loppuseminaari” voitaisiin pitää ns. ”livetapaamisena”, SUS kevätkokouksen (2023) yhteydessä. Tästä sovitaan kurssin aikana, kun tilanne virusepidemioiden suhteen ym. selkiytyy.

Kurssin aikataulu.

luennot (teams) :

1) 23.3.2022 (ke) klo 16-18

2) 20.4.2022 (ke) klo 16-18

3) 21.9.2022 (ke) klo 16-18

4) 19.10.2022 (ke) klo 16-18

5) 16.11.2022 (ke) klo 16-18

Lisäksi 1-2 tapaamista (ja/) tai kokopäivän loppuseminaari (osallistujamäärästä riippuen) vuoden 2023 SUS koulutuspäivien yhteydessä (edellinen tai seuraava päivä).

Tentti pidetään loppuseminaarin (tai viimeisen seminaaritapaamisen) yhteydessä.

Käsiteltäviä aihepiirejä:

1. Mitä psykiatria on?
2. Psykiatrian tautiluokitus
3. Psykiatriset sairaudet
	* Mielialahäiriöt
	* Ahdistuneisuushäiriöt
	* Psykoosisairaudet
	* Kehityksellinen neuropsykiatria
	* Muut
4. Psykiatrinen diagnostiikka
	* Seulonta/tunnistaminen
	* Anamneesi
	* Status
	* Strukturoidut haastattelut
5. Psykiatrinen hoito
	* Lääkehoito (perusteet)
	* Lääkkeet
	* Psykoterapia
6. Psykiatriset sairaudet ja uni
7. Case-pohjaiset seminaarit (syksyllä 2022- alkuvuodesta 2023)
	* Vuorot jaetaan, kun selvillä osallistujat (ensimmäisten kahden seminaarin aikana/ sähköpostitse)
	* Kliinisiin tapauksiin ja niihin liittyvään kirjallisuuteen perehtyminen/ tapausten etsiminen aloitetaan jo ”kesätauon” aikana, jotta tapausten käsittelystä ja siihen liittyvästä kirjallisuudesta ennätetään sopia ajoissa seminaareja ajatellen. Tarkoitus on myös mahdollistaa tapauksen seuranta (jos se on relevanttia ja mahdollista).
	* Potilaita hoitavat erikoisalat: Jokainen osallistuja laatii ja esittää yhden tapauksen jossa psykiatrinen sairaus on osana diagnostiikkaa/ hoitoa. (Noin 15-30min/tapaus).
	* KNF-lääkärit ja muut potilaita hoitamattomat erikoisalat tekevät selostuksen diagnostisesta prosessista (esim. PSG/MSLT/aktigrafia) jossa potilaalla on jokin psykiatrinen sairaus.
	* Tapauksista kuvataan anamneesi, diagnostinen prosessi, hoito ja hoidon tulos (niissä tapauksissa/erikoisaloilla joissa relevanttia) sekä referoidaan tapaukseen sopivaa kirjallisuutta niin että tapauksesta muodostuu ”Case study” diskussioineen.

Ilmoittautuminen: juha.markkula@tyks.fi VIESTIN OTSIKKOON: ”ILMOITTAUTUMINEN [NIMI] SUS PSYKIATRIAMODUULI”

Juha Markkula